Zivər Ağayeva

Zivər Sübhan qızı Ağayeva () — Azərbaycan şairəsi.

 Həyatı 
Zivər Ağayeva 1934-cü ildə Qazıməmməd rayonunun (indiki Hacıqabul rayonu) Qarasu kəndində dəmiryolçu ailəsində anadan olub. O, Qazıməmməd rayonunda yeddi illik məktəbi bitirdikdən sonra 1951-ci ilə qədər Bakı Tibb Texnikumunda təhsilini davam etdirib. Daha sonra 1962–1967-ci illərdə Azərbaycan Dövlət Pedaqoji İnstitutunun dil və ədəbiyyat fakültəsində təhsil alıb.

Zivər Ağayeva 22 iyun 2015-ci ildə Bakıda vəfat edib.

 Əmək fəaliyyəti 
Əmək fəaliyyətinə 1968-ci ildə "Azərbaycan qadını" jurnalında başlamış, poeziya, müxbir məktubları şöbələrinin redaktorları vəzifələrində çalışmışdır. 1993-cü ildə təqaüdə çıxıb.

 Yaradıcılığı 
Zivər Ağayeva ədəbiyyata, poeziyaya erkən yaşlarından maraq göstərib və dövri mətbuatda şeirləri ilə çıxış edib. 1965-ci ildə "Ana" və "Oğul istəyirəm" şeirləri "Azərbaycan qadını" jurnalında dərc edilib. Şeirləri Azərbaycan türkcəsindən Türkiyə türkcəsinə tərcümə olunub. O, 9 kitabın müəllifidir.

Zivər Ağayeva "Yaşa, mənim xalqım", "Ana torpaq", "Mən baharın qızıyam", "Necə unudum səni", "Aldatmayaq bir-birimizi", "Axtarır gözüm səni", "Darıxıram", "Dünya", "Sən olmasan", "Xoşum gəlir", "Unuda bilmirəm" və "Bülbülüm" də daxil olmaqla 200-ə yaxın mahnının sözlərinin müəllifidir. Zeynəb Xanlarova, Flora Kərimova, Şövkət Ələkbərova və Məmmədbağır Bağırzadə də daxil olmaqla Azərbaycanın bır çox tanınmış müğənniləri onun sözlərinə yazılan mahnılar oxuyublar.

 Kitabları 
 "Sürəyyanın yuxusu", Bakı: Gənclik, 1971
 "Özün seç, özün bəyən", Bakı: Gənclik, 1975
 "İlk baharda gəlmişəm", Bakı: Gənclik, 1979
 "Dənizlə görüş", Bakı: Gənclik, 1984
 "Kimlərə qaldı dünya", Bakı: Şirvannəşr, 2001
 "Axar sular geri dönməz", Bakı: Azərnəşr, 2009

 İstinadlar 

Kateqoriya:Hacıqabul rayonunda doğulanlar
Kateqoriya:Azərbaycan Dövlət Pedaqoji Universitetinin məzunları
Kateqoriya:Azərbaycan şairləri
Kateqoriya:Azərbaycanlı şairlər
Kateqoriya:Azərbaycanın qadın şairləri